Alexander episcopus, servus servorum Dei, universis Christi fidelibus, in anniversario die consecrationis altaris Senonensis ecclesie convenientibus, salutem et apostolicam benedictionem. Officii nostri nos hortatur auctoritas et debitum exigit caritas operibus pietatis ferventer intendere, et Christi fideles ad hoc ipsum propensius invitare. Presentibus siquidem litteris universitati vestre volumus innotescat quod nos, ejusdem ecclesie que de novo construitur, et ex majori parte sui adhuc imperfecta existit necessitatem attendentes, prescriptum altare ibidem, in octavis Pasce ad honorem beate Marie consecravimus, et, de beatorum apostolorum Petri et Pauli meritis confidentes, his qui in eodem termino, vel tribus diebus precedentibus aut sequentibus, illuc convenerint, ad operis consummationem aliquid de helemosinis suis contulerint, viginti dies de injuncta sibi penitentia, annis singulis, relaxavimus. Inde utique est quod nos, remissionem illam auctoritate apostolica in perpetuum confirmantes, universitatem vestram per apostolica scripta rogamus, movemus et exhortamur in Domino, atque in remissionem vobis peccatorum injungimus, quatenus ad tam sanctum et pium opus complendum aliqua de bonis vobis a Deo collatis, pietatis intuitu, conferatis, ut ipsum vestris adjutum suffragiis ad finem propositum valeat utiliter pervenire, et vos eterne retributionis premium possitis exinde feliciter optinere. Datum Senonis, VIII idus aprelis (sic).